Cesarhanmun/geonobi-data huggingface dataset:
地名: 楊州 (京畿道, 牧)
年: 1489.0

○內禁衛柳承孫來告變。 上御宣政殿引見。 注書、史官皆不許入, 都承旨韓健獨入侍。 承孫啓曰: "臣叔母家婢性今到臣家言曰: ‘近日吾聞之於人, 今講武必有如李施愛作亂之事, 謹愼隨駕可也。’ 臣聞之驚惶, 未暇悉聞耳。" 卽遣義禁府經歷權憭馳往楊州, 拿性今及其夫張春而來。 上御崇文堂, 義禁府知事李克均、都承旨韓健、尙傳金子猿入侍, 史官亦不入。 奉敎權景&#x2567F;等啓曰: "史官職掌記事, 史官不入, 則今日之事, 誰當記之?" 傳曰: "爾等所不知之事, 故今不許入。 後當記之矣。" 命克均問性今, 性今曰: "講武時永安道聚軍之事, 婢聞之於夫張春。" 問張春, 張春曰: "僧性脩到奴家, 語奴曰: ‘今年永安道人民驚亂逃遁矣。’ 奴以此言於妻性今耳。" 卽遣權憭拿性脩來。 夜已二皷, 上又御崇文堂問之, 性脩曰: "永安道諸邑各備兵甲, 人心驚亂之語, 臣聞之於私奴金伊, 金伊聞之於永興居尹慈奴仲南、仲山矣。" 命下性今等于獄, 遣經歷權寬拿仲南、仲山來。
地名: 楊州 (京畿道, 牧)
年: 1490.0

○先是, 楊州囚私奴石乙丁, 打殺月松庵僧洪淡, 刑曹當以死罪。 石乙丁妻上言曰: "寺中染疾作, 有書生染病死, 洪淡死亦然。 若因毆打而死, 當初何不告官? 願閱實伸冤。" 命承旨, 抄獄辭, 差違事端, 示領敦寧以上。 沈澮議: "洪淡之死, 在辜限內, 因毆打致死無疑。 但書生染病致死與否, 更問處之何如?" 尹弼商議: "洪淡檢屍狀內, 致死實因及器杖比對皆明白。 又其死在辜限之內, 不可論以染病致死。" 洪應、盧思愼議: "寺中有染疾, 恐洪淡或因病而死, 此爲疑獄, 減死何如?" 命減死。

○乙卯/受常參, 視事。 刑曹三覆啓: "金溝囚私奴崔汗, 以槍剌仲連强奪雜物罪, 楊州囚車貴同, 燒庾之孚家强盜罪, 律該竝斬待時。" 從之。
地名: 楊州 (京畿道, 牧)
年: 1491.0

○戊寅/傳曰: "永膺大君願堂楊州
              梵窟寺及京外居奴婢, 其除稅外雜役。"

○戊戌/私奴朴鐵山呈封書于承政院。 其書云: "隣居良女末非嘗往楊州還來云: ‘人皆曰許琮回兵謀叛, 故埋穀登山。’" 傳曰: "萬無是理, 造此言者當大懲。 但推問則必多連逮, 姑封留此書, 俟後日問之何如?" 右承旨李誼等啓曰: "臣等亦以爲無是理也。 但放還此人, 則必傳語他人, 以惑衆心, 囚義禁府何如?" 傳曰: "可。"

○上御崇文堂門, 宗親一品領敦寧以上、義禁府堂上、都摠府、臺諫各一員、承旨、注書、史官入侍, 下朴鐵山上書。 其書曰: "聖代北征, 諸將皆忠臣, 小臣之心, 不疑回兵謀反, 然隣居良女末非, 還自楊州言曰: ‘其處居人云: 「許琮近間回兵謀反, 我等欲埋穀登山」’, 如此不小之言, 聽而不以聞, 則恐無臣子之義, 朝啓夕死, 不忍默默, 言根出處, 請次次推鞫。 今國家精兵, 過半入兩界, 遺軍數少, 侍衛虛疎, 迷臣之心, 痛憫無際。 京畿、京中居公私賤口五十歲以下十五歲以上, 有能射侯放火人, 多數試取, 西北征事畢間, 金城侍衛何如?" 命同副承旨曺偉鞫問鐵山, 鐵山供云: "隣居良女末非有姊女, 忠義衛李卷生欲娶爲妾, 請臣媒之, 去九月初七八日間, 末非歸向楊州
              松山農舍, 臣言於末非曰: ‘願騎吾馬而行, 說與卷生作妾之意於汝姊’, 末非應之, 遂騎臣馬而去, 本月十三日還來, 臣欲迎慰, 使妻持酒先行, 臣隨歸。 同里人艾檢山夫妻、陳治妻與頓逸妻等, 亦持酒而會, 同坐飮之。 臣問外方之事, 末非曰: ‘京中則安靜, 外方甚騷擾。’ 臣問曰: ‘何也?’ 末非答曰: ‘許琮領軍北行, 而近日朝廷典刑許混, 故琮忿怒回軍, 近當出來, 宜掘地藏穀登山而避。 松山居民, 頗喧騰矣。’ 臣及同坐諸人皆聽之。 臣卽欲啓達, 以大相之事, 不可輕發, 更商量, 十五日招末非同居婢者斤德語之曰: ‘昨昨日末非所說之言, 聽於何人?’ 答曰: 「松山居末非叔父梁忠贊衛聞而來說矣。’ 十七日, 臣因事往長湍, 二十四日還來, 末非及同生兄等到臣家, 臣問末非曰: ‘前日歸松山所聞之言, 聽於何人?’ 末非曰: ‘松山人, 誰不言之?’ 臣更問發說人姓名, 末非兄曰: ‘更問姓名, 何爲乎?’ 遂不開說。 二十五日朝, 臣手書末非之言, 進呈于承政院。" 末非供云: "臣女, 去九月初七日, 借騎隣家朴鐵山馬, 往松山
              梁億山妻家談話, 億山妻曰: ‘京中則平安, 外方則騷擾, 不得聊生。’ 臣女問曰: ‘何如?’ 億山妻答曰: ‘北征軍士入去時, 路上奪我馬而去, 僅得追尋取來, 沿路如此者多, 回還時亦必如之, 穀食藁草, 將不得保有之矣。 都元帥入北方, 時未接戰而留屯, 在家米穀, 必堀地埋置, 庶免攘奪, 民間喧說。’ 女聞此言, 本月十二日還京, 是日夕, 朴鐵山妻持甁酒來迎慰, 鐵山尋到, 問外方事, 女以所聞之言答之, 其時證聽人, 則隣居古音山母名不知女一人而已。 鐵山同月十七日往長湍, 二十四日還來, 是日初昏, 女往鐵山家, 鐵山與其妻同坐, 饋酒談話, 鐵山問曰: ‘前日松山下去時所聞之言, 聽於何人?’ 我答曰: ‘迷劣女人處聞之, 他無證聽人矣。" 上問左右。 尹弼商、洪應、李克培啓曰: "末非招辭, 必巧飾也。 其曰: ‘都元帥時未接戰, 若回軍時, 則掘土埋穀, 庶免攘奪。’ 其間必有所言而不盡輸其情, 更鞫則可以得情矣。 若無根之言, 則如此大事, 鐵山何以敷衍言之乎?" 李鐵堅啓曰: "十二日飮酒時證聽之人, 亦不直告, 是亦可疑。" 上曰: "此事, 以情狀觀之則然矣, 北征軍士入去時, 率領將不能檢察, 致令恣行, 剽掠民間, 故民間必以謂, 回還之時, 亦必如此, 迷惑之人, 誤聽而傳之也。 崔湔, 以不能領率之罪, 時方囚禁推鞫矣。" 司諫安彭命啓曰: "大抵獄辭, 詳悉取初招, 然後必不能變辭, 鐵山須更詳悉取招。 末非供云: ‘大軍回還時, 掘土埋穀, 可免攘奪之患,’ 其間必有情矣。 此女口欲言而不言此, 必畏必懼而不敢發言也。" 掌令李琚啓曰: "此女只言回軍時掘土埋穀, 而不言其所以然, 辭甚無謂, 請更鞫其情。" 諸宰相僉啓曰: "先鞫證聽人, 然後更鞫此女爲便。" 上曰: "可卽遣義禁府郞廳, 拿梁億山妻及其家人來。" 私奴艾檢山供云: "去九月十二日, 隣居良女末非往松山還來, 臣以迎慰, 率妻往末非家飮酒, 隣居朴鐵山夫妻、陳治妻、私奴頓逸妻等, 各持甁酒亦來。 鐵山問外方奇事於末非, 末非答曰: ‘外方則騷擾, 異言喧騰。’ 鐵山曰: ‘何如?’ 末非曰: ‘北征軍士入去時, 沿路多攘奪還, 來時亦必如此, 許令公軍不踰鐵嶺留屯回來之奇有之, 數少農作, 必不得喫破, 當掘土埋之, 民間喧騰矣。’ 此末非之言, 同坐各人及末非同生兄女及雇工者斤德等, 皆聽之。" 陳治妻供云: "其日飮酒時, 朴鐵山問外方之事, 末非答云: 「大軍初入時, 攘奪民間, 回還時亦必如此’, 臣女只聞此言, 他無所聞。" 上曰: "旣聞此言, 則其他言說, 豈不聞之乎?" 陳治妻供云: "年七十二歲, 耳聾不能詳聽人言矣。" 頓逸妻私婢內隱非供云: "不記月, 去秋十二日間, 從母以迎慰末非, 持酒一甁往其家, 同里艾檢山夫妻、朴鐵山夫妻等亦持酒而來, 鐵山問外方之事於末非, 末非曰: ‘京中安靜, 外方騷擾。’ 鐵山更問何以騷擾, 末非曰: ‘北征軍士, 多般攘奪, 領軍許元帥, 不入去而回軍奇別有之, 若然則數小農作, 不得喫破, 掘地埋置逃散事, 民間喧騰’云。" 命檢山、末非面質, 而末非猶不顯言, 令檢山誦其所聞之言以質之, 末非更招云: "他餘辭則前招無加減, 但艾檢山招內, 許令公領軍入歸留屯, 急速還來奇別有之之言, 億山妻說導而女果聽之。" 金升卿啓曰: "鐵山故坡州牧使李掄奴也, 稍解文字, 性本奸譎, 謀叛之言, 女人豈知之乎? 必鐵山敷衍之也。" 上曰: "更問鐵山。" 鐵山招辭與初無異。 鐵山旣出, 上問左右曰: "何如?" 弼商、洪應啓曰: "問億山妻, 然後可卞, 許混事, 非女人所能言, 必鐵山詐飾之辭也。" 克培啓曰: "迷惑之心, 必以謂許混與許琮同姓, 故言之耳。"
地名: 楊州 (京畿道, 牧)
年: 1495.0

○持平崔溥、正言李自堅啓: "殿下卽位之初, 當廣求賢士大夫, 而乃私戚里之人, 授愼守勤爲承旨。 承旨之任, 所係至重。 守勤雖已經承旨, 以不能任, 見罷。 今又授之, 甚未便。 資窮, 未准職者, 已命陞職, 而鄭眉壽獨陞堂上, 請改正。 且聞尙宮曹氏復戶, 未知殿下所爲。 其姪福重, 私賤而亦許爲良, 有妨於法。" 傳曰: "守勤因吏曹擬望, 而授之。 若不合物望, 則吏曹亦不必擬。 眉壽事, 言之已悉。 尙宮曹氏, 有功故耳。" 溥又啓: "承旨之任, 命令政敎; 敷奏復逆, 其任固重。 當擇朝廷賢士大夫。 而處之。 吏曹以外戚擬望, 吏曹亦失矣。 請改正。 三都監論賞, 殿下旣自斟酌, 而又與大臣、政院、臺諫等, 共議定之。 資窮, 未准職者, 皆不得陞爲堂上。 眉壽特陞, 恩澤不均, 號令不一矣。 且尙宮曹氏細(碎)
                〔瑣〕
              之事, 不足煩達上聽。 然若開此端, 則臣恐宮人復戶之漸, 萌矣。" 溥等又啓: "上敎云 ‘吏曹擬望。 故除之耳。’ 殿下以公平正大爲心, 則擬望者非一, 何必落點於守勤乎? 若曰 ‘試可乃己。’ 則前爲承旨時, 與同僚相詰, 物議爲非, 而遞之。豈可復居其任, 再累政院乎? 眉壽雖都差使員, 功勞則與郞廳有間。 但陞職, 例也。 資窮, 未准職者, 或四品, 或五、六品, 而獨於眉壽, 特陞堂上, 偏私太甚。 曹氏有功與否, 雖未得知。 然以有功而言, 則非特宮中之人, 外間亦有之矣, 亦皆復戶乎? 且族屬亦皆從良, 尤所不可。 凡此皆殿下之過擧, 請改正。" 傳曰: "爾等以守勤爲后族, 而然耶?若如爾等之言, 外戚之人雖賢, 亦皆不用乎? 餘皆不聽。" 臺諫啓: "上敎后族之言, 正如臣等之意。 大抵, 卽政之初, 用人, 當擇其賢能, 而號令之出, 亦當信如四時。 上敎雖云 ‘因吏曹擬望而除授。’ 然臣等謂 ‘吏曹擬望, 亦迎聖旨。’ 而其所擬望者, 非獨守勤, 則不必落點於守勤也。 自古國事之非, 皆由外戚專權。 請改正。 初以未准職者陞職, 而眉壽特除堂上, 號令不一矣。 曹氏久侍先朝, 其時, 豈無功勞? 然先王, 卒無恩典, 以示外間。 殿下卽位未半年, 遽有何功, 而復其戶、良其族乎?" 傳曰: "爾等以吏曹爲迎旨, 指摘情外之事爲言, 亦爲不可。 眉壽, 歷考前例, 楊州牧使韓千孫以通政, 陞嘉善; 廣州牧使金磧、仁川府使閔永肩, 皆以都差使員, 陞堂上。 且京畿觀察使, 以都差使員爲首, 書啓。 故特論以一等, 陞堂上耳。 二人之事, 雖言之不置, 終不可聽。 曹氏, 先王朝亦以有功, 故或賜以各司奴婢、或官其子, 而祿之。 今亦有功, 故如此耳。" 臺諫又啓: "孟子曰: ‘我, 先攻其邪心。’ 臣等之意, 欲殿下以公平正大爲心, 而無偏儻之私。 故反覆啓之。 殿下以吏曹, 爲不迎旨, 卽位之初, 吏曹當擧賢能, 而以守勤擬望, 玆非迎旨乎? 今之論賞, 非拘於前例, 而考其功勞, 酌爲一時之宜。 眉壽何獨必遵於前例, 而濫授乎? 實有卓越之才, 殿下不宜此時用之。 況未見其卓越之才乎? 曹氏若實有功勞, 則惟時給衣食, 以償其功而已, 殿下若有尊敬朝廷之心, 則不宜以宮中細瑣之事, 出示外間也" 傳曰: "愼守勤、鄭眉壽事, 不聽。 曹氏姪子福重, 其勿從良。"

○戊戌/司憲府啓: "檜山君
              恬家奴, 欲廣占柴場, 歐傷居民, 又奪民柴木, 縱恣甚矣, 而楊州官吏㤼於威勢, 不能制之, 監司李陸又檜山君妻族, 例當避嫌。 請遣朝官鞫之。"
地名: 楊州 (京畿道, 牧)
年: 1496.0

○下內需司單子于承政院, 仍傳曰: "楡岾、洛山給鹽之敎, 有先王親押, 今不廢也。 雖云《續錄》不載, 必其時以此條不更啓稟而不錄, 其令依舊施行。" 承旨等更啓: "(比)
                〔此〕
              事不載《續錄》, 今若給之, 則後必爲例。 且鹽亦出於民力, 不宜枉費也。 內需司若奴婢及穀食等事, 則可直啓, 今取僧人狀告, 不關白政院, 奈事體何?" 又啓: "鄭溱等事, 臺諫累月論啓, 政府亦累啓之, 而猶敎曰: ‘曖昧。’ 臣等恐上於臣等情狀, 有所未悉也。 當初被劾, 自知不免, 謀欲脫罪, 搆成無實之言, 使爲疑獄者, 其術有三。 一則尹埰之壻李繼金聞於其友李貴宗曰: ‘重興洞遊宴者, 非汝婦翁也, 實他人所爲。’ 云云。 一則曰: ‘埰之子仝孫聞於森溪副正, 曰: 「石保守語予曰, 實茂豐正許瑊、鄭子芝等, 携妓遊宴。」’ 云云。 一則曰: ‘埰之奴鄭同, 聞於女妓詠甘棠曰: 「前日謫仙兒與其夫茂豐正遊宴。」 云。’ 禁府以此三事究實, 則繼金詐現, 乃通諺簡于貴宗, 欲實其言, 而其事又露, 繼金自服曰: ‘貴宗吾親友, 必聽吾言。 故欲脫妻父罪, 詐飾虛言。’ 云。 其餘石保守、詠甘棠之言, 亦皆出於無根。 且 玉京供云: ‘初從尹埰, 與相地官趙倫, 往埰
              楊州農莊, 倫則先還京, 我與埰及森溪副正等遊於中興洞。’ 倫所供, 果同玉京之言, 故埰亦自服曰: ‘還京時’ 到森溪副正家, 令玉京調嵇琴, 素饌飮酒而已。’ 玉京又供云 ‘其後’ 又從尹埰, 再到森溪家, 埰語森溪曰: ‘前日重興洞遊宴事, 父聞之大責。’ 云云。 以此觀之, 事狀分明。 且玉京之言, 
                〔不〕
              因刑杖, 出於平問, 則其言非誣可知。 若埰等實非所犯, 雖至死, 但要自明而已, 何必誣引他人耶? 埰等本以奸詐, 得重罪於 成宗朝。 如此之事難保其不爲, 此實大關名敎, 不可不畢鞫。" 不聽。
地名: 楊州 (京畿道, 牧)
年: 1500.0

○內禁衛柳賢年啓: "妹夫沙川守昨日適往楊州牧使權仁孫之第, 聞其妻死, 卽馳歸視之, 則頷下有傷處, 其色靑。 臣等繼至, 所見如此。 且妹之乳母洗斂時視之, 乳下兩邊亦有靑色。 其死時, 但有一婢子在側, 而婢乃沙川守之妾也。" 傳曰: "沙川守及家內婢子等, 其速下義禁府鞫之。"
地名: 楊州 (京畿道, 牧)
年: 1504.0

○命禁府堂上、刑房承旨坐當直廳, 推問淨祀婢石乙非曰: "廢懷陵時, 爾有所犯, 其直言之。" 又傳曰: "白氏及豆大凌遲, 權貴人墓撤去石物, 令改葬, 使之低微。 石乙非之罪甚重, 堅囚于獄。 遣副修撰李希輔、內官一人于衿川
              白氏墓; 校理沈貞、內官一人于楊州
              豆大墓, 皆乘急傳, 監白氏、豆大剖棺斬屍之狀。"

○夜, 王微行東小門外, 見騎牛二人持弓矢, 擔網橐, 一人入東禁標, 指楊州去。 還宮卽傳曰: "遣內禁衛十人、兼司僕五人、宣傳官一人、義禁府郞廳一人往楊州, 同牧使捕來。 京畿觀察使、楊州牧使不能糾禁, 其鞫之。 且人家與禁標相近, 故有如此犯入者。 其閉東大門、水口門, 去漢江舟楫, 竝立禁標。" 又傳曰: "前日政丞等議云: ‘箭串入禁標, 則樵採路絶。’ 然下之所强, 上不能强乎? 其更召問。 且於要路設鋪, 遣官守之, 三朔相遞, 遞時啓犯入人有無。"尋傳曰: "勿遣官, 令內需司奴環居之, 以禁雜人。" 政丞等啓: "八道之路迂遠, 只由一路似難。 然上意如是, 則亦無不可。" 遂令內需司奴子, 分居其中人, 給丁壯十名。 募入居者, 勿分公私賤竝許入, 士大夫奴婢、驛吏、官屬人爭(光)
                〔先〕
              投入。 豪猾者成群, 作賊於標外, 卽走還其中, 白日公行刼掠, 王畿百里, 盡爲賊藪。
地名: 楊州 (京畿道, 牧)
年: 1505.0

○王問承政院曰: "自昔帝王, 莫不有燕遊之所。 隋有汾陽, 唐有驪山, 至於前朝, 亦有長源, 高麗詩人, 有綠楊閉戶八九屋, 明月捲簾三四人之句。 詠其辭則其麗景奇致, 千載之後, 悠然可想。 今藏義門外, 山明水麗, 眞一叚奇境, 欲樹禁標, 構離宮數十間, 以爲假息之地, 其與議政府, 議圖形以進。" 領議政柳洵等啓: "上敎允當。" 自是東北, 自廣州、楊州、抱川、永平, 西南抵坡州、高陽、陽川、衿川、果川、通津、金浦等地, 刷出居民五百餘戶, 徙內需司奴子以實之, 立標四隅, 濫入者棄市, 樵牧之道絶矣。
地名: 楊州 (京畿道, 牧)
年: 1514.0

○忠淸道
              沔川居忠順衛郭純長女年十五, 適朴忠幹, 忠幹病死, 葬楊州。 未幾其地入禁標, 郭氏移葬他所, 如是者三。 居喪盡哀, 喪畢猶素服, 不食肉, 安神主於房內, 食飮必祭, 一如生時。 哭泣無時, 朔望及節日, 必親祭於墓所, 至今十年, 猶不少怠。 末女年十六, 適具世忠, 家遇癘疫, 遇者輒死, 世忠避出而死。 郭氏時方病苦, 聞喪奔訃, 已成殯矣。 卽開棺改歛, 居喪盡哀。 喪畢素服不食肉, 祭祀一如其兄, 至今八年, 不少衰。 父純無子, 兩女至誠孝養, 終始如一。 甲士金碩俊, 故節度使金奉元孽子也。 幼時母死, 事嫡母及庶母, 奉養必以甘旨, 漁獵不避寒暑。 奉元卒, 居喪盡禮, 服除立主, 朝夕上食, 一象平時, 至今不廢。 遇父母忌日, 則盡一朔素食, 出入時別定婢子行祭。 事聞, 竝命旌門復戶。
地名: 楊州 (京畿道, 牧)
年: 1520.0

○使李信, 見所謂德粹者, 信曰: "德粹吾知之久矣, 此則非吾所知者。" 此乃楊州水鐵匠之子金世忠, 削髮爲僧, 其名義惠者也, 見執於宣傳官, 不勝刑杖, 誣服曰金德粹, 其實非也。 詰世忠, 答曰: "吾入香山, 有一年少帶一奴留住, 自言金德粹。 德粹今在毗盧峯下。" 問其容貌, 則正與事目中形標似焉。 上遣宣傳官李夢麟, 往捕。
地名: 楊州 (京畿道, 牧)
年: 1521.0

○傳曰: "臺諫請問安瑭, 何以爲之?" 大臣等啓曰: "瑭知其機, 而不告, 固失也, 然其率子歸鄕, 專欲止子之惡。 其情則可矜, 是豈瑭之罪乎? 且已經大臣, 其必直啓也。 其招于政院, 下問何如?" 傳曰: "可。" 安瑭詣政院啓曰: "臣前年春, 風濕病發, 避寓人家。 子處謙、處諴、處謹遭母喪, 常守廣州廬, 時時來見卽還。 今年八月十八日脫喪後, 處諴素多疾病, 臣常率居服藥治療, 不出門外。 處謙則在昭格署洞本家, 處謹則在長興庫洞妻家。 九月間, 處謙則忠淸道
              平澤等處農所監打作, 處謹則黃海道
              白川地監打作, 處謙則同月晦時, 處謹則今十月初, 生還入京。 臣與子息等常言曰: ‘汝等罷榜, 吾亦收告身, 愼勿往見朋友雜言。’ 常常敎戒, 而處謙不從敎令, 或橫行不義之地, 飮酒不謹, 臣日日叱勑, 而臣欲退居忠淸道
              陰城地, 今月初六日, 率處諴出居門外靑坡家。 處謹則妻母病苦侍藥, 而妻母身故, 因此不到門外家。 處諴言其兄處謙飮酒于不義之地, 有大臣謀害之意, 四寸弟安珩來門外家, 亦如是云云, 臣驚惑失措, 令奴子招處謙, 多般叱勑、歐打, 初九曰率處謙, 宿于樂生驛, 初十日至于駒興驛。 臣本以病人, 不得運身, 留此驛。 臣及處諴則宿于東上房溫突, 處謙則因房窄, 宿于西上房。 夜半義禁府都事至, 臣與處諴顚倒出庭, 處謙已逃矣。" 杖訊安處謙, 供曰: "臣與處諴同死於一劎事: 以詩山正擧事之言, 語諸處諴, 則泣下不應, 與臣意相反, 同死於一劎云云。 門隙啓達事: 臣實言之, 擧事後設有譴責, 如之何云云。 諺簡入內事: 安珩、宋祀連皆謂: ‘自本房書入。’ 云云而已。" 他餘推問事, 與前招無異。 處謙又供: "宋祀連所納臣之手書人名件記內, 鄭瑺則今已進告者也。 尹世英乃鄭瑺之友, 而業儒者也。 黃俔庶孽而業武者, 權夢齡亦業武者。 趙汴, 臣之三寸姪, 而方習武事者。 凍山, 乃宗室凍山守也。 宋璁居楊州, 而曾業武事者。 朴婿乃朴士林之壻, 而武科出身, 今爲軍器寺主簿, 而名不知者。 徐說今屬內禁衛, 吳胤弼武科出身者。 朴圖南業武, 而今居母喪者也。 祥之, 前參奉奉天祥也。 子蕃, 今被囚李成幹。 耆叟, 宗室三岐守
              明遠。 習讀官, 金光遠。 踈翁, 今被囚權磌之別號。 瑞卿, 瑞字雖誤書, 而韓忠之字。 子成, 儒生尹信之字。 士林, 前察訪朴士林。 德粹, 儒生李德粹。 士命, 觀象監官員金士命。 止源, 生員李若水。 元亮, 生員申潛。 欽之, 幼學李思欽。 挺然, 生員安珽。 敬順軍職安敬順。 宋億壽, 羽林衛也。 權世亨, 隣居業儒者也。 李僉使, 李發也。 李子, 李發之子, 而名不知業武者。 金子, 金世忠之子, 而名不知業儒者。 李珪, 年少儒生。 延玄齡, 司議。 昌齡, 別坐, 而居喪者。 季良, 前參奉趙廣佐之字。 子安, 及第李忠楗。 盧世傑, 前引儀也。 金玉精, 學生也。 和甫, 宋好禮之字。 純仲, 朴淬之字。 李以福, 業儒者, 寶之弟, 乃金寶之弟, 名不知者。 玆四十三人, 或欲作契, 而書之, 或欲識字而書之; 或聞其賢, 而書之。 金哲堅、順伊、龍孫、直文、一同、一孫、法之、貴千、貴福、順平、春孫、春伊、銅孫、四同、羅斤乃、裵孫、芿叱同、五十同、麻同、加里知、朴義山、池成萬、池永山、金直孫、車載、李介同、朴金叱同、林金萬、姜哲孫、嚴下、通魯、石林、水萬、趙富祿、李鐵孫、宋銀同、碩福、石連山、安貴同、尹同哲、伊於、伊同、朴萬金、李孝、孫弟、李仲連、鄭國同、鄭同年、尹無作、金咸、於里、山洪、延山, 玆六十人, 居母墳之傍, 而禁火、禁伐者, 欲爲稱念饋酒, 而書之耳。 背書, 自去月二十八日, 至今月初九日, 列書各日生氣福德, 遊魂絶命書塡者, 將欲陪父下鄕故, 擇吉日也。 傍書辛巳、丙午、戊申、庚戌者, 父與臣等三兄弟年甲也, 別無他情。" 又杖訊處謙, 不服。 杖訊安珩不服。 權磌更供: "宋祀連招內: 處謙等語臣曰: ‘今日, 宰相齋宿本司, 擧事何如? 詩山正、權修撰今當至矣。’ 鄭瑺招內: 磌語處謙曰: ‘君, 背父翁歸鄕, 其事將何爲之? 又若此事發覺, 則當止死其身, 遺其餘徒, 爲後日之地矣。’ 安珩招內: 處謙數出入于外, 瑭問其所由, 處諴曰: ‘詩山正、申抃、權愼到外矣。’ 安處謙招內: 權磌到臣家曰: ‘見詩山正, 知君欲爲美事。’ 臣答曰: ‘如吾如汝, 不能爲也。’ 權磌曰: ‘如此, 故詩山謂汝爲無勇也。’ 又曰: ‘吾等共爲之, 則何有不可爲之事? 不但爲虛語, 而實成此事可也。’ 以此招 辭觀之則處謙等同謀, 圖爲擧事, 事狀明白, 爾當直招云, 臣聞處謙遠行, 往其家相見敍別事, 果有之矣, 同謀擧事, 則臣實不知也。" 又杖訊權磌、安處謙, 不服。
地名: 楊州 (京畿道, 牧)
年: 1538.0

○憲府啓曰: "廣州牧使金瑚, 非徒貪汚虐民, 以秩高之人, 有不滿之意, 專不治事, 下吏亦多作弊, 民不勝其苦, 至於相語曰: ‘此倅前爲楊州牧使, 朝廷以病民遞之, 奈何作牧吾邑, 使百姓困苦至此乎?’ 怨謗如此, 不可一日仍在其職, 請速罷職。 工曹參議李元和, 雖以立朝之久, 因階梯之職, 特陞堂上, 其人物不合於六曹堂上, 請遞。 及第韓汲, 頃日往來黃海道, 行至豐德郡, 寓一僧寺。 其時齊陵摘奸承旨, 適到其邑。 汲乃作誑言, 恐動居僧曰: ‘今次承旨之行, 爲推刷爾等而來。’ 僧徒信聽, 空寺驚散, 乃令其奴, 取其寺鍮器雜物, 駄載而來。 此人旣見棄於朝廷, 不足數也。 曾在朝列, 官至堂上, 而敢爲如此汚陋之事, 請推考治罪。 此雖僧寺之物, 恐動人物, 取非其有, 不可不治, 故敢啓。 科擧, 國家重事, 必考四祖錄名許赴者, 所以辨別族類, 以淸仕路也。 近來人心不古, 庶孽及市井子孫賤隷之産, 皆不安分, 或追改戶籍, 或其四祖, 冒作虛銜入籍, 或淫婦之出, 假着保員之名, 濫赴試場, 間或有登第者, 故此類爭相慕(放)
                〔效〕
              , 科擧輕賤, 仕途不淸, 名分大毁, 至爲寒心。 錄名之法, 雖有常規, 四館官員, 聞見有限, 又一日所錄, 或多至三四百, 倥偬之間, 僅得書簿, 奸濫日滋, 此弊不可不救。 其僞着名署及濫入現露人, 例必遠考舊籍, 竝治冒改戶籍之罪等事, 與凡防奸節目, 請令該曹, 急速磨鍊施行。" 諫院啓曰: "近來天示變異, 實爲非常, 而時事之所當言者, 亦非不多, 卽聞於延訪, 有疏放時推之敎, 至爲未便, 姑先論啓。 古稱: ‘赦者, 賊良民之甚。’ 又云: ‘治國, 赦不數下。’ 赦而及於冤枉則幸也, 有罪而苟免者恒多, 此豈弭災之急務乎? 況被推之人, 小無懲惡, 而徒以時推之故, 遽卽全釋, 亦非王政之公也, 請收成命。" 答曰: "金瑚以百姓之言而罷, 則後必有效之者, 只可遞之。 李元和, 歷仕已久, 而工曹乃無事之地, 故特差矣。 然不合於六曹, 則遞之可也。 韓汲科擧等事, 竝如啓。 前於宗廟, 有雷震之變, 其時欲爲疏放而未果也。 今者又有非常之變, 必以非常之事應之然後, 可答天譴也。 且此疏放, 非如赦例, 而已諭中外, 不可改也。"
地名: 楊州 (京畿道, 牧)
年: 1542.0

○聽朝啓。 右承旨安玹啓尙州囚保人李克連推案,
                【妻父李世貞、婢夫金叔孫同謀, 方山射殺罪, 斬待時, 三覆。】
              領事洪彦弼曰: "此人謀殺方山, 其事的實, 其情慘酷, 了無可疑。" 上曰: "依律。" 都承旨洪暹啓楊州囚分山推案,
                【花妻論非, 以杻帚柄, 三度打下, 右腋脅二度足踢, 因而致死罪, 絞待時, 三覆。】
              
              彦弼曰: "分山往淬斫刀, 於治所而來, 則日已中矣。 妻不炊食, 怒以詰之, 其妻因此, 陽欲結項, 而但傷於足踢, 以致其死, 則情雖不甚, 律不可不正。" 上允之。 左副承旨李瀣啓典獄署囚私奴山同推案,
                【其上典趙元孝致害設計, 同生妹靑今等密議, 死人頤骨, 以其妻九月覓來, 靑今許送, 上典枕下隱置。 因此驚惑致死罪, 凌遲處死不待時, 三覆。】
              
              彦弼曰: "初覆時, 已審其情, 顯然無疑。" 上曰: "依律。" 上又曰: "中原之人, 多轉僞語, 以動人聽, 其言不可盡信, 然遠慮措置, 先事有備, 不可以爲尋常而忽之也。 巡邊使李芑, 斯速下歸, 各官軍馬兵器, 整齊以待何如?" 彦弼曰: "摠兵官, 例任備邊之責, 故前者雖有戰死之時, 亦無空堡屠殺之慘, 有如今時, 則我國措備, 在所當預。 芑素知邊事, 他無如此之人。 前日梁淵、潘碩枰、李芑三人, 皆以將帥可當被選, 而其二人, 今已死矣, 惟李芑獨在。 芑云: ‘中原聲息審問後, 往巡邊備爲當,’ 他人亦多如此云。 然當其無事之時, 可以預爲措置, 以防不虞。 若待有事, 然後徐爲之所, 則晩矣。 自上亦欲速遣李芑, 上敎允當。 武班中可將之人, 該曹與備邊司, 抄以啓之, 然遺漏者容或有之, 被擇者必未盡善。 臣不知邊事, 但以聞諸他人之言啓之。 且以歷代及我朝見之, 中原早晩當有事變。 料之以天時人事, 則可占其必矣。 今此建州衛
              㺚子, 慮或連勢於山西、黃眼㺚子, 則爲亂必劇, 而相距隔遠, 未可遙度, 然作耗如彼, 其侮中國甚矣。 姑待中原的實之奇, 㺚子果爲寇亂, 則催送李芑, 巡視邊事何如?" 兵曹判書任權曰: "南方兵、水使, 今當遞移于京, 則可以其道守令之已行兵、水使者, 代授其任, 而如晋州牧使林千孫、金海府使金景錫, 又可移用於西方矣。" 上曰: "兵、水使果多遞移上來, 則不得已竝差京職而用之, 武臣中可爲兵、水使者, 不足。 欲以文官送代者, 予意以爲, 南方有左右道, 一以武臣爲之, 一以文臣爲之, 似無不可, 而前者, 大臣以爲不須代遣云。 當與大臣更議爲之。" 權曰: "國家紀律不嚴, 事不如古, 設有事出不虞, 則人情不固, 而如子弟之衛父兄者, 百無一人, 必皆爭先謀避之不暇矣。 當此之時, 使軍卒赴於死地, 不亦難乎? 須當嚴明紀律, 然後庶可防事變之來矣。" 上曰: "此言至當。 紀綱果爲解弛, 人心皆以自便爲謀。 若不嚴正軍律, 則雖擇將帥, 下人豈肯順從而服役哉?" 左參贊權橃曰: "紀綱不立, 則奸雄生心。 皇帝一不視朝, 四方萬國, 不見有視朝之時, 四夷以爲, 帝無紀綱, 而自然生心, 固其所也。 不能自治, 以致外亂, 何足怪哉! 我國亦以自治爲先, 不使朝廷解弛可矣。 前日御常參朝啓之日居多, 而近來廢而不爲。 前年一爲常參, 則在廷之人, 不知當立之班, 而有失其儀者, 無他。 不習故也。 今當冱寒外, 例皆視朝, 則大小臣工, 瞻望穆穆之光, 愛君之心, 油然而出矣。 近來凡事, 不於平時爲之, 及其臨事, 每有不及之患。 姑以一事言之, 連歲不熟, 當其旱災, 慮有民冤, 下詢民間, 借曰冤抑, 足以致災。 其下聖問, 不亦晩乎? 此事可於平日爲之。"
地名: 楊州 (京畿道, 牧)
年: 1545.0

○甲午/領府事洪彦弼、領議政尹仁鏡、右議政李芑、左贊成李彦迪、戶曹判書沈連源、吏曹參判愼居寬、大司憲崔輔漢、大司諫羅世纉、左承旨宋世珩、禮賓寺正李巙、弘文館校理李首慶, 會于慶會南門外,
                【以前推官命招故來會。 輔漢雖非前推官, 以憲長來參, 李巙、李首慶, 皆以前問事郞廳有故, 故代之。】
              啓曰: "罪人瑠已拿來, 請推鞫。" 答曰:"推之。" 卽拿致瑠于庭中, 問: "汝身犯大罪, 勢不得免, 何故在逃乎?" 瑠曰: "臣去八月二十二日, 聞朝廷有事, 往尹任家, 不見任, 見李德應, 問以何事, 答曰: ‘余亦不知。’ 欲坐語則德應請去, 臣還于家。 臣自少推命, 壽限不長, 宜入山林。 然常時宗親, 不可無緣出歸, 適家門尊長喪敗, 因此而出, 別無他情。 二十三日, 往楊州、高嶺寺, 欲見僧奴敬元, 則敬元乃在傍寺金剛庵, 卽使人招敬元。 仍率歸楊州
              長水院村舍, 留二日, 而從城外南山麓, 還到楊花渡江亭。 仍留聞見, 而臣本無罪, 又知朝廷不追捕, 乘船而下, 到泊于黃海道
              白川地止宿。 其後十餘日, 行到咸鏡道
              安邊地李雄家, 自此入黃龍山, 龍淵草幕,
                【在安邊】
              頹落已盡, 勢不可住, 結木爲窟於其下, 削髮以居焉。 其餘道路止宿處, 則精神錯亂, 不得記憶, 問于敬元則可知矣。" 推官等啓曰: "瑠不直納招, 固當刑訊。 但大罪之人, 殞命可慮, 請據前日罪人之供, 壓膝、烙刑, 多方詰問, 不服然後刑訊。 其餘事干人等, 令禁府推之何如?"
                【事干, 乃敬元、無應松、李雄、論善、永守、永文等。】
              答曰: "不小獄事, 安肯容易承服? 據李德應等招辭推問, 其餘人, 自有定罪, 令禁府推之, 而敬元、無應松, 則瑠逃出辭緣及行路止宿人家, 一一推問。" 於是, 據德應等之供以問瑠, 瑠曰: "任雖欲推戴, 我朝廷豈肯從任? 萬無是理。" 壓膝不服, 用烙刑, 瑠曰: "臣以香使, 往禧陵, 則參奉羅湜曰: ‘聞尹任, 達于仁宗, 立汝爲君, 汝聞之乎?’ 臣曰: ‘未聞也。 汝於何得聞?’ 湜曰: ‘尹元老處聞之。’ 臣驚惶而答曰: ‘汝何以答元老乎?’ 湜曰: ‘桂林君宗室之末, 年亦老矣。 二主昇遐後, 則桂林老無餘生, 人亦不臣。’ 臣曰: ‘何以爲之? 欲自明焉。’ 湜曰: ‘自然消矣, 何必自明?’ 且往在癸卯年間, 臣將往全羅道溫水時, 告辭尹任, 任蹙額曰: ‘有何病而歸溫水?’, 臣答曰: ‘本有風病, 又沐浴後因往見光州妻祖母耳。’ 任曰: ‘我欲立汝爲君之言, 已播矣, 汝以何心, 出歸外方乎?’, 臣惶恐曰: ‘若聞此言, 則余何敢往?’, 因曰: ‘此言旣播, 我欲削髮爲僧。 又欲自明於上。’
                【中宗。】
              
              任曰: ‘上之所不問, 汝何以自明乎? 且位高宗親, 無端作僧, 則外人聞見, 必以爲異。 此言久則自至消散。’ 任又曰: ‘尹元衡, 有識之士也, 尹元老, 其兄弟中, 亦是別人, 此人得志, 則非但他人, 吾族赤矣。’ 臣一日, 又到任家, 任曰: ‘汝聞主上有眼疾乎?’ 答曰: ‘未聞’, 任曰: ‘一眼則有疾矣, 兩眼俱有疾與否, 未之知也。’ 臣答曰: ‘予亦未聞也。’ 任曰: ‘若兩眼皆病, 則何以聽政? 汝及鳳城中當立。’" 又訊杖三度, 瑠曰: "尹任常時畏元老得志, 欲達於仁宗, 臣及鳳城中, 立以爲君者, 無他, 鳳城則以其親王子也, 而又賢焉, 臣則以其任三寸姪也。" 又曰: "任以(柳瓘)
                  〔柳灌〕
                
              、柳仁淑, 爲當權宰相, 與朝廷共議, 欲以主上封上王, 當立臣及鳳城中, 共謀兇逆, 圖危宗社。" 推官等啓曰: "瑠已承服, 照律何如?" 答曰: "瑠之供, 只擧(柳瓘)
                  〔柳灌〕
                
              、柳仁淑, 將圖大事, 豈止此二人哉? 其必有他人, 更推之。" 回啓曰: "曾以此意推之, 但稱(柳瓘)
                  〔柳灌〕
                
              、柳仁淑, 而其餘人則李德應等之供, 已盡言之, 故照律矣。" 答曰: "知道。" 敬元之供曰: "余居坡州
              金剛草庵, 而八月二十二日, 上典率奴無應松來, 招余曰: ‘欲與爾遊山。’ 余因隨行。 到長水院村舍止宿, 還到江亭留一日, 乘船到泊黃海道
              白川地止宿, 九月初一日, 平山地止宿, 明日牛峰, 又明日兔山, 又明日江原道
              伊川地經宿, 而到平康, 始聞追捕之奇, 余曰: ‘當初不知如此之事而來矣, 今不可行也。’ 瑠曰: ‘余亦不知其何事也。 但叔父尹任被罪, 余亦恐以任之故, 被罪而出來。’ 云。 初六日到安邊地, 宿李雄家, 瑠曰: ‘余欲入金剛山, 勢不能行, 欲於此間隱匿。’ 云, 明日遂入黃龍山居焉。 其經宿人家, 則問于無應松, 余則未之知也。" 無應松之供, 與敬元無異, 而止宿處人, 亦不知其名。 但云: "余到李雄家, 托病留數日調保, 而難於得食, 發向黃海道
              江陰地。 而行到伊川, 得聞盜直甚嚴, 行路爲難, 欲還安邊, 則盜直亦如是云, 進退狼狽, 不得已到于兔山地, 被捉於盜直。" 推官以敬元、 無應松之供書啓, 答曰: "敬元、無應松皆曰名不知人家, 令禁府當更推之。" 尹仁鏡、李芑等啓曰: "瑠已照律, 當日行刑何如?" 傳曰: "知道。" 又啓曰: "今日行刑則別進香未安, 請退行何如?" 答曰: "初九日退行。" 仁鏡、芑又啓曰: "禁府囚人鄭惟沈, 已罷職矣, 當初婢永非, 以他人代納辭緣, 推問治罪。 其餘在囚奴婢, 竝令放送何如? 且鳳城君
              岏, 累發兇徒之供。 任之意雖在於瑠, 不可不禁防, 臺諫曾已論啓。 今雖不可加罪, 請禁防其家, 勿令任意出入何如? 自上欲爲保全之計, 故如是敢啓。" 答曰: "惟沈推之, 其餘人等放送。 鳳城雖累發於兇口, 年少之人, 不知其事, 而今又如是論啓, 必自然不爲出入矣。 前日臺諫論執, 亦以此意, 不允。 不須更啓。" 是夜, 以瑠凌遲於軍器寺前, 梟首三日, 因以手足, 傳示四方。
地名: 楊州 (京畿道, 牧)
年: 1547.0

○戶曹判書鄭世虎啓曰: "去壬寅年東大門外東池及馬池、土卵浦, 則成均館以菜田折受, 又有仇有池,
                【池名。】
              
              金珩欺隱耕食而現出, 竝屬成均館。 金珩每呈上言曰: ‘祖上傳來之田, 一朝奪給于學宮, 極爲冤悶。’ 云, 且於楊州官收稅已久, 一朝屬公, 似爲曖昧, 故還給金珩事, 已啓下矣。 成均館, 以臣等爲聽金珩之言, 奪學宮之田, 至報禮曹。 請令金珩及成
                〔均〕
              館首奴, 就辨于該掌, 刻日分揀何如?" 傳曰: "依啓。"
地名: 楊州 (京畿道, 牧)
年: 1552.0

○戊午/憲府啓曰: "楊州居金秀賢妻, 以其婢被殺於靈川尉, 告訴于本府。 申檥性本狂悖, 晝夜橫行, 亂打人物, 或有殘傷者, 非一再矣。 今又凌辱士族婦人, 至於殺人, 至爲駭愕。 請下禁府, 推鞫治罪。" 答曰: "靈川尉, 元是愚妄之人, 自上每加敎戒, 而今又如此。 然不可與有識者同論。 令禁府, 先鞫事干人"
地名: 楊州 (京畿道, 牧)
年: 1561.0

○議政府請褒奬孝友、節義。 東部居參奉鄭元麟、幼學鄭元麒,
                【世以忠孝傳家, 兄弟, 自少篤於友愛。 其父母死, 親執祭奠, 晨昏哭慕, 雨雪不廢。 不脫衰絰, 不施櫛浴, 啜粥三年。 凡家廟四時朔望之祭, 一依《家禮》。 元麟死,元麒罄財送終, 葬後不近妻, 不食肉, 哀慟涕泣, 至今益篤。】
              旌門賞職; 幼學黃允謙、
                【豊基人。 少時喪母, 哀毁盡禮, 朝夕奠, 至今不廢, 出入必告。 每雞初鳴, 必具冠帶, 稽顙北辰, 願添親齡, 父所往來之路, 必自鋤治, 孝行純篤, 終始如一。 其兄得謙遘疾, 斷指嘗糞, 孝友兼至, 人無間言。】
              幼學金應璧、
                【慶州人。 性本純厚, 兄弟友愛, 相與和樂, 以養父母。 其遭喪, 一遵古制, 應璧親負土石以葬。居廬之日, 霖雨浹旬, 一夕有聲, 自父墳呼應璧者三。 應璧聞聲驚動, 上墓彷徨之際, 北山崩,壓廬舍。】
              正兵金世溫、
                【梁山人。孝心純至, 父死哀毁踰節, 親自擔土, 以襄其事。 結廬於墓側, 三年不出洞口。 一夕有虎來叫, 世溫向虎自責曰: "孝心未至, 祭祀不潔耶? 爾何至斯?" 虎卽俛首而退。 服闋時, 祭肉難備, 世溫仰天號泣, 虎獲獐, 置于墳前而去。 至今素食, 不廢朔望之祭, 與人言, 輒流涕。】
              東部居私奴徐莫同、
                【天性溫柔, 孝友兼至。 其父死, 素服三年, 別設簇子, 以表其像, 凡有節物, 必薦之, 未薦則不敢食。 其母年過八十, 遘疾不起, 一日氣絶, 斷指燒灰, 和水以灌, 移時復起, 至今存焉。】
              處女金氏,
                【金山人, 彭宗之女也。 有叛奴引群盜, 戕殺其父, 白刃交下, 處女年纔十五, 挺身翼蔽乞曰: "家財唯意所取, 只活父命。 如不欲財, 願以身代。 賊感其言, 未卽殺之, 勢甚鴟張, 父竟未免害。 處女至今不食, 哀毁骨立。】
              旌門復戶, 幼學許需、
                【其母得胸腹痛, 百藥無效, 一日病勢轉急, 氣絶移時。需急斷手指, 和藥以進, 其母卽蘇。】
              百姓李介未致、
                【蔚珍人也。年纔十八, 其母狂病、瘧疾, 一時兼發, 或蘇或絶, 至于二年之久。 介未致自斷手指燒灰, 和酒以進, 其病卽差。】
              
              金石、
                【蔚珍官奴也。 其父得厲瘧, 百藥不差, 金石斷其手指, 燒灰和酒以進, 其病卽差。】
              
              金氏、
                【蔚珍人, 前參奉崔永淸妻也。 其母得瘧幾死, 金氏自斷手指, 燒灰和酒以進, 其病卽差。】
              
              鄭氏、
                【慶州人, 李竚妻也。 事親事兄, 孝友兼至, 治家有法, 隣里嘆服。 不幸其夫早死, 親母亦罹沈痾, 鄭氏哀毁過制, 骨立成疾。 然必親具奠需, 祭亡夫, 親備藥物, 進病母。 不侍母側, 必在殯前, 日夜痛泣, 攀號擗踊, 有時氣絶, 行路聞之, 莫不墮淚。 生父四節衣服, 亦皆自辦, 以時進之。 纔經一年, 母亦捐世, 鄭氏哀慕哭踊, 仍致澌盡。】
              
              李氏、
                【慶州人, 世憲女也。 夜有盜入其家, 拔劎欲殺其父, 李氏突入大叫曰: "吾父病深, 何忍强殺?" 卽以身翼蔽, 賊曳出其父, 斫傷頭面。 李氏追出抱父, 賊益怒, 又斫李氏而終不能害。】
              
              姜氏,
                【河東人, 正兵崔泳妻也。 其父得狂疾, 姜氏自斷其手指以進, 病卽愈。】
              旌門; 百姓金仁福、
                【伊川人。 其母卒得胸腹痛, 竟日極苦, 至于氣絶。 仁福自割其右脚腿, 細切和水, 灌注口中, 其母復蘇。】
              內需司婢德今、
                【楊根人。 其父被惡虎所壓, 德今與其母, 挺身出救, 以搶刃剌虎右脅, 虎棄父, 而又壓其母。 德今又以所刃打傷, 虎鼻至於破裂。 虎重傷力困, 退伏林藪, 父母俱免。】
              
              抱川官婢德今、
                【自始䈂爲人之妾, 專志靡他, 夫死之後, 益堅其操。有一强暴者欲汚之, 德今抽刃自誓, 澟不可犯。 視父嫡子如己出, 艱備婚裝, 以成醮禮。 夫墳在楊州, 朔望則必往哭。 寡居至三十八年, 日篤守信, 年今七十矣。 有一子身死, 其妻淫奔。 德今引與同居, 感化愧悟, 不復有他志。】
              
              星州居私婢莫德,
                【嫁夫經一旬而死。 自是日夜痛泣, 凡齋祭盡心致誠。 家居不解衣裳, 常着行纏, 把其刀劎, 用以自衛, 出門如見男子, 則輒避異路, 未嘗近。 其母欲奪志, 斷髮自誓, 以示不改之意。 常欲自絶, 以其母老, 隱忍不敢爲。 平居,老母適口之味, 賣衣服以備之。 母至八十餘歲而逝, 凡齋祭葬事, 極致哀敬, 口絶水飮, 澌盡而死。】
              賞物復戶。
地名: 楊州 (京畿道, 牧)
年: 1594.0

○鞫申鵠。 供招, "校生申鵠, 年七十五。 我雖山謙之妻父, 年老將死, 長伏室中, 山謙外間所爲事狀, 勢所難知" 云。 鞫申起一。 供招大槪, "校生申起一, 年二十五。 雖曰山謙妻娚, 唐瘧臥痛, 至於二年, 病廢之人, 義兵陣中, 亦不從事。 山謙事狀, 勢難得知。 觀我形狀, 爲人可知, 在一鄕亦不出入, 一鄕之人, 亦不相知。" 云。 鞫申應希。 供招大槪, "定虜衛申應希, 年二十六。 我姓辛姓而非申也。 壬辰六月, 應募於趙憲陣, 淸州、錦山, 連往接戰, 父慶一戰死于錦山。 憲死, 山謙代領。 十一月檢察使軍官自望, 以軍器諸具持去事, 到山謙齋宮。 十二月隨山謙赴恩津, 山謙獨往到全州, 見李山甫, 又見翼虎將軍之後, 我亦隨行。 正月望時, 山謙家奴, 來說巡察使, 以軍糧不納之故, 囚山謙之家僮云。 山謙使我傳言於其家曰: ‘義兵時用餘牛馬, 或給翼虎將軍, 或納巡察使計料。 軍糧則已納于御史’云。 傳言之際, 爲巡察使軍官所捉云。 與山謙處處同行, 而山謙只言討賊一事, 不言叛逆之事。 但山謙凡事, 不議於人, 常獨斷任意爲之, 人皆不相好, 他餘事, 專不得知" 云。 上曰: "戚金欲爲我國盡力, 誠可取也。 倭奴降表若達, 則我國之事去矣, 續遣使臣, 冠蓋相望可矣。 必擇年少文官, 須及沈惟敬之行。" 柳成龍曰: 必須擇遣專對之才。" 上曰: "使臣, 當何以稱號?" 柳成龍曰: "稱以陳奏使可也。" 柳成龍承上敎, 以朴東亮、李光庭、李睟光, 陳奏使擬望入啓。 上曰: "許筬加資以送。" 許筬以問事郞廳方在前, 卽辭出。 以應敎朴東賢, 代爲問事郞廳, 鞫田植。 供招大槪, "閑良田植, 年三十二。 以趙義將軍官, 壬辰十二月, 李山謙陣中從軍, 正月以病在家, 凡七八朔。 去八月二十五日, 防禦使李思命軍官自望, 去十二月受由還家, 巡察使軍官, 以爲義兵從軍者, 中路執捉, 問將帥去處, 我答以 ‘相離已久, 不知去處’云。 今聞山謙, 在全州被捉云。" 再推招辭, 與前招無加減。 山謙親信之人, 則掌書記公州居盧應晫, 禮山居朴里仁, 軍官辛應希云。 鞫元守心。 供招大槪, "前羽林衛元守心, 年五十。 趙憲聚義兵時, 軍官稱號, 憲死後, 李山謙代領。 前年四月, 受由還家, 絶不相通, 其兇謀, 勢所難知" 云。 鞫安遵道。 供招大槪, "宣傳官安遵道, 年四十三。 趙憲義將時, 李山〈謙〉爲別將, 我則從事官稱號。 憲死後, 防禦使李沃軍官自望, 李山謙以爲趙將從事官, 而巡察使處移文, 我不得已從軍。 前年四月, 倭賊南下後, 我則先爲退來, 其逆謀, 勢所難知" 云。 上曰: "罪人旣皆平問, 宜刑訊更推。" 張雲翼曰: "山謙之奴莫同, 不可不鞫。" 柳成龍曰: "在撫軍司, 已刑二次。" 平問莫同。 供招大槪, "十二月山謙向全羅道, 我則不爲隨行, 山謙囚禁後, 以爲: ‘山謙無所犯’, 少無逃躱之計, 因留五日, 撫軍司竝囚矣。 隨行二年, 山謙別無所爲, 只討賊一事, 在家無往來人, 只元守心、申起一, 義兵中安遵道、田植而已, 吳叅奉、朴正字, 本不聞知。" 壓膝幾至殞命, 終不承服。 申應希訊杖三十度不服, 上命壓膝, 亦不承服。 申起一訊杖壓膝, 皆不承服。 柳成龍曰: "此等罪人, 皆不承服。 若事干諸人, 盡爲刑訊, 則傷人必多。 李山謙直爲嚴鞫何如?" 上曰: "領相之意以爲: ‘其身旣出賊口, 死無足惜, 事干則恐有枉死之弊’, 此言是矣。 然獄體, 不宜如是。 必事干歸一然後, 宜推當身。" 張雲翼曰: "下情, 皆如領相之意。" 上曰: "若先問山謙, 而承服處決之後, 事干皆稱冤, 則處置甚難。" 諸臣皆曰: "洪瑴等, 必無不知。" 上卽命招入洪應沂、洪瑴、洪蘭生等于庭, 百般開諭, 以山謙事從容下問, 則瑴等曰: "山謙爲儒眞之黨, 臣等所未聞。 若聞之, 何敢不達?" 僧道玄供招大槪, "以僧靈圭義陣軍人, 赴戰于淸州、錦山之戰, 墜絶壁, 僅得生還, 居山謙近處, 故自募從軍。 前年五月, 隨行慶尙道, 飢餒還來, 但願終始爲國, 他餘事, 不得知之。" 刑訊不服。 上曰: "此僧癡甚, 山謙之逆謀, 誠所難知。 壓膝少頃, 宜停之。 此後更有可問之人乎?" 柳成龍曰: "達夜嚴訊, 恐有(經)
                〔徑〕
              斃者。" 成龍曰: "近來飢饉太甚, 敬、昌陵近處, 有行人捉而食之。 其旁屯田官, 不勝畏懼, 設柵而居。" 尹承吉曰: "戶曹之督納千金木楡木皮, 乃爲飢民也。 今聞分定於嶺南。 嶺南蕩敗之地, 孑遺之民, 豈可督徵乎?" 上曰: "此戶曹公事乎?" 柳成龍曰: "臣問于戶曹, 則戶曹不知, 至爲非矣。" 上曰: "畿甸有種麥之處乎?" 柳成龍曰: 通津、南陽多耕, 高陽、楊州、坡州之間, 無一處耕種。" 朴忠侃曰: "富平府使奇勳, 多行虐政, 民不聊生, 無意耕種云。" 崔興源曰: "平安監司陸運種子, 而亦能移運, 黃海道則漕運於通津, 可以一潮得達, 而不爲繼運矣。" 上曰: "責在方伯, 朝廷何不處置?" 崔興源曰: "寒食已近, 耕種節晩, 牟種今雖督運, 無及矣。 守令善治者, 流民蘇息。 長湍府使韓德遠, 能安集流民云。" 鄭崐壽曰: 鳳山郡守移授滿浦僉使, 民失此守, 則無以爲生。" 上曰: "然。" (沈壽喜)
                  〔沈喜壽〕
                
              曰: "賢守令遷動甚重。 若非金宗得, 鳳山必不支, 稷山之保合, 皆稱朴宜之功也。" 初更罷黜。

○政院啓曰: "五月, 傳曰: ‘還都之初, 聞崔永慶妻子飢餓將死, 命該司給料賑活矣, 未知給料存活乎?’ 傳敎矣。 問于戶曹, 則戶曹啓曰: ‘崔永慶妻子在楊州地, 令所在官, 食物連續題給, 使不至飢死事, 曾已啓下, 行移本道矣。’ 臣德悅, 全羅道下去時審問, 崔永慶妻, 流離在全州地奴子之家, 飢死將迫, 而永慶只有妾子女三人, 二人則被虜於倭賊, 一人, 時在晋州地云, 而京畿監司柳根, 不能從實訪問, 泛以中間欺瞞之言, 賑施於他人, 永慶之妻, 未蒙天恩, 至使聖上如天之澤, 未免歸於虛地, 至爲未便。 請監司柳根推考。" 傳曰: "可駭。 依啓。"
地名: 楊州 (京畿道, 牧)
年: 1596.0

○上御別殿, 講周易。 上曰: "賊情兇詐極矣。 若以行長、淸正等兇惡者爲使, 而多數上來, 則事有不可知者。 備邊司不可不預講而善處之。 城中無一將一卒, 而卒然肆毒, 則將若之何?" 元翼曰: "賊於細事, 雖若順從者然矣, 至於大事, 必肆姦計矣。 臣每念邊上之事, 未嘗不爲之寒心。 治兵齟齬, 尙無模樣。 慶尙道則嘗倭已久, 渠亦知不獲已, 奔走於行伍之中, 臨陣則未可知, 以今見之, 似或可用。 湖南則舊規尙存, 徭役繁重, 人心渙散, 號令紀綱, 蕩然不立。 脫有變故, 驅此士卒, 其將何以哉? 人有樂生之心, 然後親上死長。 旣無恒心, 則雖繩之以重法, 恬莫動心, 皆有流散之計, 莫存奠居之意。 一離故土, 便爲盜賊。 民生困悴之說, 乃儒者常談, 聖上亦必以爲尋常矣。 今臣親見甚悉。 倭雖退, 邦本至此, 大可憫慮。 一切以安民爲慮。 不念於此, 徒汲汲於事爲之間, 是棄本而治末。 民心如此, 何事可爲? 守令之不善者, 臣每加檢勑矣, 但無顯發罪犯, 則不可治之矣。 初意臣於上來之後, 當有啓達施行之事, 而到今, 自上亦非不許也, 凡事相爲, 掣肘難行。 至於其人之事, 啓下已久, 妨礙難行矣。 貢物事, 忠淸監司柳根, 送木川縣監, 來議于臣矣。" 上曰: "以何事來乎?" 元翼曰: "前則各官貢物, 準以木綿, 給於私主人, 使之上納矣。 今亦依前規督納, 而木綿極貴, 故百計無出木綿之理。 以此別定差使員, 計其價物, 使臣有所啓達而變通也。" 上曰: "未可以本色上納耶?" 元翼曰: "典僕等納於上司時, 苦於人情之懲, 如是濫懲云。" 上曰: "然則何以爲之。" 元翼曰: "外間私議以爲, 持本色者, 令戶曹監納, 無私主人防納之弊, 作木則法當上納, 而不給私主人可也云爾。" 上曰: "防納之弊已錮。 右相之意, 則別定差使員, 自納貢物, 則可以無弊云乎? 曾聞白仁傑,
                【仁傑, 先朝遺直, 官至贊成。】
               爲楊州牧使時, 柴炭貢物, 當身自爲領納, 故下人不能下手, 楊州之民, 不知有貢物云。 今亦別定差使員, 如是爲之, 則可無弊矣。" 元翼曰: "如仁傑名士則已, 若微末之官, 則必不能爲矣。" 睟曰: "奴婢身貢, 亦有領來差使員, 而於人情事, 不能支當云, 甚可駭也。" 元翼曰: "納者與差使員, 一時上京, 如有濫徵人情者, 仰訴於戶曹, 自有糾察之事, 法司亦當隨現糾正矣。" 上曰: "大槪予非不許, 如此上來時, 與戶曹堂上, 商議施行。" 元翼曰: "別爲商議, 以求善處之道, 而未得的當之事矣。 以正(公)
                〔供〕
              事言之, 本色來納, 事甚穩當, 勢或不能爲耳。" 上曰: "某條方便爲之。"
地名: 楊州 (京畿道, 牧)
年: 1598.0

○憲府
                【行大司憲李憲國、執義李諴、持平李必亨ㆍ李爾瞻】
              啓曰: "近日紀律掃地, 凡差遣之人, 不有國法, 或退在鄕家, 或流連中途者, 比比有之, 極爲寒心。 若不隨現痛治, 無以徵治。 大護軍崔岦, 身居宰列, 厚受國恩, 所當盡心職事, 而以迎慰使出去, 偃然退臥, 畿甸一日之程, 終不還朝。 委君命於草芥, 殊失人臣奉使之義, 駭愕莫甚。 請命拿鞫重治。 判尹柳自新, 以一蔭官, 濫居宰列, 所當一心行己, 無忝厚恩, 而頃者按察衙門役夫, 拾取其家之石, 自新馳到役所, 使其奴, 捉致監董官、辛八凱, 捽髮亂打, 衂血滿面, 凡在觀瞻, 莫不駭愕。 自新之縱恣無忌, 固不足道, 至於衣冠之人, 任意歐打, 極爲無謂。 請命罷職。 驪州牧使安璡, 自赴任之後, 惟以剝割爲事, 四境之內, 流亡殆盡。 頃日自上有南下之擧動, 托以支供, 巧作名目, 收斂民間, 鞭扑狼藉, 米豆百餘石, 終無處置。 如此貪縱之人, 不可不徵, 請拿鞫, 其代, 文官中各別擇差。 楊州, 爲畿甸大邑, 蕩敗尤甚, 必待慈祥、勤幹之人, 可以收拾。 新牧使尹祈, 非但年紀衰耗, 且有疾病, 蘇殘起弊之責, 不可付諸此人。 請命遞差, 各別擇遣。 當此多事之時, 邑宰雖在官勤職, 猶患不能, 南方守令, 多以武弁差出, 長在戰所, 民不見面。 凡糶糴、徭役之事, 專委奸吏之手, 邈不得顧見, 任其侵虐, 民生流亡日甚, 怨號盈路, 有不忍言者。 領兵赴戰, 則自有中軍、千ㆍ把摠、將官, 不必以守令親自領去。 請下諭于下三道兵、水使, 俾無目前之患。"